ועדת הכלכלה, כנסת 20, פרוטוקול מספר 899, 2018-12-25 11:50

איתן כבל: חברים יקרים, התכנסנו כאן לדיון בנושא ביטול והצבעה על סעיף 7ד להצעת חוק הגבלת הפרסום והשיווק של מוצרי טבק (תיקון מס' 7), התשע"ח-2018, לעניין תנאים לייצור ולשיווק של מוצר טבק בטעמים.

איתן כבל: בבקשה, אדוני היועץ המשפטי, תציג את הדברים.

איתי עצמון: סעיף 7ד, שעניינו תנאים לייצור ולשיווק של מוצר עישון בטעמים, נדון בישיבה הקודמת של הוועדה.

איתי עצמון: אני מבין שהוועדה מבקשת להחליט שלא לאשר את הסעיף הזה.

איתי עצמון: ההצבעה בדיון הקודם הייתה למעשה הצבעה מותנית מכיוון שעלתה טענת נושא חדש.

איתי עצמון: מכיוון שהאישור של הסעיף היה למעשה עם תוקף מותנה, בגלל שהיה טענת נושא חדש, אין צורך בבקשה לדיון מחדש.

איתי עצמון: הצבעתה של הוועדה לא הייתה סופית ולכן הוועדה יכולה להצביע על אי אישור הסעיף הזה, ולאחר מכן הצעת החוק תאושר לקריאה שנייה ולקריאה שלישית.

איתן כבל: אני רוצה להוסיף משפט: אציין שמשרד הבריאות, שביקש להעלות את נושא מוצרי עישון בטעמים, הודיע לי שהוא מושך את הבקשה שלו.

איתן כבל: לכן אני קודם כול, לפני הכול, מעלה להצבעה.

איתי עצמון: מחליטים לא לאשר את סעיף 7ד, דהיינו לא לכלול אותו בנוסח הצעת החוק שאני אניח על שולחן הכנסת לקריאה שנייה ולקריאה שלישית.

דב חנין: אדוני, אני אצביע בעד כמובן.

דב חנין: אני עושה את זה תוך מחאה.

איתן כבל: בבקשה תגיד את המחאה אחרי ההצבעה.

לאה ורון: חבר הכנסת יהודה גליק מצביע במקום חברת הכנסת נורית קורן.

יהודה גליק: אני מצטרף למחאתו של דב חנין.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 3

איתן כבל: נמנעים – אין

איתן כבל: קודם כול אישרנו.

איתי עצמון: עכשיו הוועדה מבקשת להצביע על אישור כל הצעת החוק לקריאה שנייה ולקריאה שלישית.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 3

איתן כבל: נמנעים – אין

איתן כבל: תודה.

איתן כבל: הצעת החוק אושרה.

איתן כבל: ברשותכם, אני רוצה לומר שתי נקודות.

איתן כבל: ראשית, אני מודה למשרד הבריאות על העבודה שלו, וגם על העובדה שמשרד הבריאות עזר לנו בעניין הזה.

איתן כבל: אני רוצה שתבינו – נושא הטעמים הוא נושא חשוב ואמיתי בעניין הזה, אולם עקב הסיטואציה הפוליטית ולוחות הזמנים אנחנו לא יכולים להרשות לעצמנו להפיל את כל הצעת החוק בגלל העניין החשוב הזה, והוא חשוב מאוד, עניין הטעמים.

איתן כבל: בעזרת השם בקדנציה הבאה, אני מקווה שיהיה כאן הרוב והיכולת להוביל את הטיפול בזה.

איתן כבל: זו נקודה אחת שאני מבקש להעלות.

איתן כבל: נושא נוסף, ואני מבקש שהוא יופיע גם בנאום שלי, אני רוצה להבהיר אותו לפני שאני נוגע בוועדת השרים: ראו, בדיון הקודם ביקשה חברתי, חברת הכנסת לאה פדידה, לכלול את עניין ההפניה לגמילה.

איתן כבל: אני אומר לכם, חברותיי וחבריי, שכמובן אף אחד מאתנו לא יכול שלא לתמוך בבקשה כזו, וכולנו תמכנו בה בצורה מכובדת.

איתן כבל: אני רוצה להבהיר: אינני יודע מה באמת כוחה של האמירה שלי, אבל ראוי וחשוב לי לומר אותה.

איתן כבל: אני רוצה לומר מה היא כוונת המחוקק.

איתן כבל: כוונת המחוקק בעניין הזה היא באמת שמי שרואה את הכתוב הזה אולי יתעורר אצלו הרצון ללכת לגמילה.

איתן כבל: אבל אין המשמעות שכאשר קבוצה מסוימת תתארגן בבוא העת, אם תתארגן, לתביעה ייצוגית, או מאן דהוא מעשן ירצה לתבוע תביעה או לומר אמירה – שלא יוכלו החברות או גופים כלשהם להיתלות במשפט הזה כמשפט שאפשר להתחבא מאחוריו.

איתן כבל: אני רוצה להבהיר את זה בצורה ברורה מאוד.

איתן כבל: אני אומר את זה לחבריי חברי הכנסת.

איתן כבל: הכוונה שלנו כאן היא שההפניה היא בכוונת אמת של המחוקק שרוצה לעורר את המעשנים, שאומר להם: עורו, עורו מעשנים, והנה מי שירצה יוכל ללכת לגמילה.

איתן כבל: אבל אין כוונתי להגן או להמעיט או לתת לגיטימציה למאן דהוא שיטען שממילא האזהרה הזאת מונחת וזה כאילו - - -

איתי עצמון: זו רק הפניה.

איתי עצמון: זה גם לא אזהרה.

איתן כבל: זו רק הפניה.

איתן כבל: לא מעבר לכך.

איתן כבל: שיהיה ברור.

איתן כבל: חשוב לי שהדברים האלה ייאמרו.

איתן כבל: דבר נוסף, אני רוצה להודות לסגן השר, על העובדה שהוא לקח על עצמו לדבר עם שרת המשפטים ובעצם אנחנו לא נידרש להחזיר את הצעת החוק לוועדת השרים.

איתן כבל: מבחינתנו הצעת החוק עולה לאלתר לקריאה השנייה והשלישית, בעזרת השם.

איתן כבל: חברים, אני רוצה לומר לכם:

איתן כבל: אני לא רגוע עד שאני לא קורא את התוצאה הסופית במליאת הכנסת.

יהודה גליק: יש כבר הסכמה של משרד המשפטים?

איתן כבל: כן, אנחנו כבר אחרי זה, כפי שאומרים, בלי הקיטבגים, אנחנו אחרי.

איתן כבל: במה שתלוי בי, בי נשבעתי שמי שינסה לעצור אותנו מלהעביר את הצעת החוק הזאת, אני אומר לכם, בי נשבעתי – 8,000 איש שמתים בכל שנה עומדים כאן.

איתן כבל: לא אוותר, וזאת תהיה המלחמה הכי גדולה שניהלתי בחיי הפוליטיים.

איתן כבל: אני אומר את זה בצורה ברורה מאוד.

איתן כבל: יש ועדת הסכמות.

איתן כבל: הדברים האלה יובאו בהסכמה פה אחד.

איתן כבל: אני אומר את זה בצורה ברורה מאוד.

יהודה גליק: ועדת ההסכמות תהיה ביום שני.

יהודה גליק: אולי נוכל להעביר את זה לפני כן.

יהודה גליק: לא צריך את ועדת ההסכמות.

איתן כבל: במה שתלוי בי, אדוני – הוא סיים.

יהודה גליק: בוועדת ההסכמות מספיק אחד שלא מסכים, אז אכלת אותה.

יהודה גליק: אם זה יבוא להצבעה מחר אפשר גם לפני ועדת ההסכמות.

איתן כבל: אני יודע את מה שאני אומר.

איתן כבל: אל תתבלבל, לא גיליתי את סודות האטום.

איתן כבל: זה פוליטיקה שידועה לכולנו.

איתן כבל: זה גם נתון לפתחך.

איתן כבל: כאן – אגיע עד ראש הממשלה.

איתן כבל: אני אומר את זה בצורה מאוד מאוד ברורה והחלטית.

יהודה גליק: אני איתך לגמרי בעניין הזה, אתה יודע את זה.

איתן כבל: קודם כול, אני רוצה להודות לך, יהודה גליק, מעומק הלב, שבלעדיך הצעת החוק הזאת לא היה מונחת.

איתן כבל: קודם כול.

איתן כבל: אני אומר את זה בצורה מאוד מאוד ברורה וחד-משמעית.

איתן כבל: זכות גדולה נפלה בחלקך, אדוני.

איתן כבל: זו נקודה אחת.

איתן כבל: נקודה שנייה שאני רוצה לומר, לשותפים שלי בוועדה, ובעיקר לך, דב חנין חברי, על הדבקות ועל העבודה המאומצת שלך.

איתן כבל: אני רוצה להודות לך, עורך דין איתי עצמון, על עבודה פנטסטית.

איתן כבל: באמת יישר כוח.

איתן כבל: זה חוק לא פשוט ועשינו יחד כמה וכמה חוקים חשובים.

איתן כבל: זה אחד החוקים היותר מורכבים, עם לחצים שלא היו כדוגמתם, וכבר עברתי לחצים של בנקאים, של חברות גז, של יבואנים.

איתן כבל: אני לא חושב שיש בבית הזה מישהו שהוביל רפורמות מול כל העולם ובניו – ואתה בכנסת כיועץ משפטי בוועדה הזאת היית שותף – אני מרשה לעצמי לומר על עצמי בעניין הזה, ושלא ייתפס כיוהרה, אבל באמת הוועדה בארבע השנים האחרונות ניהלה מאבקים מול הכוחות האיתנים הכי גדולים במשק הישראלי, ללא מורא וללא שום מצמוץ.

איתן כבל: גם הצעת החוק הזאת היא עוד יותר מסודרת וטובה מן ההצעה שהונחה על שולחננו.

איתן כבל: נכנס כרגע חברי חאג' יחיא, שגם לו צריך לומר מילה טובה, שהוא היה עקבי אחרי המשפט שהוא ציטט מן הקוראן.

יהודה גליק: שאלה של אמונה.

איתן כבל: חשוב שהדברים האלה ייאמרו.

איתן כבל: אני רוצה להודות לכל הגופים החוץ פרלמנטריים.

יהודה גליק: אתה יכול להוסיף גם את בן מפלגתך.

איתן כבל: כן, אני רוצה להודות גם לאיל בן ראובן, שהצלחנו למרות הכול להפוך את הצעת החוק שלו לחוק חי.

איתן כבל: אני רוצה להודות לכל הגופים החוץ פרלמנטריים שנתנו עבודה, שמסייעים, ולך שבי גטניו על העבודה.

איתן כבל: גם כשאני לא מסכים אתך, ואתה לפעמים באקסטרים, איך אומרים: ממלא את עצמך בהליום ועף על עצמך, גם ברגעים האלה אני יכול לומר לך מילה טובה.

איתן כבל: באמת זה מכל הלב.

איתן כבל: אני יודע את הדבקות שלך ואת החשיבות שאתה רואה במאבק בעניין הזה.

איתן כבל: אבל לא רק אתה, גם גופים נוספים.

איתן כבל: ולכם במשרד הבריאות, במשרד המשפטים ולכל מי שהיה שותף למלאכה.

איתן כבל: ולך אחרונה חביבה, גברתי מנהלת הוועדה, ולכל הצוות שלכם, שנתן את כל כולו למען העניין, כמו תמיד.

איתן כבל: תודה רבה.

יהודה גליק: ראשית, כמובן אני מצטרף לכל התודות שלך, בראש ובראשונה לצוות הוועדה, איתי ולאה, שעשיתם פה עבודה מופלאה, וכמובן גם לשותפים: דב חנין, תמר זנדברג, עבד אל חכים חאג' יחיא, מיקי רוזנטל, איל בן ראובן, יעל גרמן וכל מי שהיו שותפים.

יהודה גליק: אני מוכרח לומר שמעל לכולם, לימדת אותי פרק, קודם כול בדמוקרטיה.

יהודה גליק: לא היה פה גורם אחד שביקש זכות דיבור, בשום שלב, גם כאלה שהיינו צריכים לבלוע הרבה רוק כדי לשמוע אותם, גם כאלה שהטיסו אותם מחוץ לארץ כדי לבקש שידליקו משואה על כך שכל מאווייהם הם להציל את העולם כשבאותו זמן הם מייצרים תעשיית מוות.

יהודה גליק: באמת הסובלנות שלך והסבלנות שלך והפוליטיקה שלך, שידעת איפה לעצור, איפה למתוח את החבל ואיפה לא למתוח את החבל, אני מוכרח לומר לך, איתן – אני לא יודע עוד כמה זמן אהיה בפוליטיקה – היית עבורי מורה דרך.

נחמן שי: יהודה, לא מסכמים עדיין.

יהודה גליק: כן מסכמים.

איתן כבל: את החוק הזה מסכמים.

נחמן שי: הבנתי, אבל אתה במצב רוח.

נחמן שי: החוק הזה הוא חוק גדול, הוא חוק שמביא הרבה גאווה לכנסת וצריך להיות גאים בו.

יהודה גליק: אני שמח שזכיתי להיות שותף.

יהודה גליק: אני מוכרח לומר שהיית מורה דרך.

יהודה גליק: בשום שלב לא לקחת שום שיקולים שלא היו לחלוטין ענייניים או שהיו אינטרסנטיים.

יהודה גליק: היית לחלוטין ממוקד מטרה.

יהודה גליק: ידעת מה אפשר ומה אי אפשר.

יהודה גליק: אני מודה לך מאוד מאוד על המנהיגות שגילית.

איתן כבל: תודה, יקירי.

דב חנין: תודה לך, אדוני היושב-ראש, חברי איתן כבל.

דב חנין: אני מצטרף לדברים של שניכם.

דב חנין: אני רוצה לומר לכם שהייתה לי הזכות להיות שותף אתכם, בין מובילי ויוזמי הצעת החוק הזו, ולהיות שותף אתכם במלחמה לאורך כל הדרך.

דב חנין: החוק הזה הוא חוק שמציל חיים.

דב חנין: אנחנו עושים דברים טובים בכנסת, אנחנו עושים דברים רעים בכנסת, אבל מעטים המקרים שבהם אנחנו יכולים להגיד לעצמנו: אנחנו מצילים חיים של בני אדם.

דב חנין: יהיו בני אדם שיחיו ולא ימותו ולא יחלו בזכות חקיקה שהכנסת מאמצת, בשבוע הבא אני מקווה, אולי אפילו מחר.

דב חנין: זה מהלך היסטורי, זה מהלך חשוב.

דב חנין: הוא קרה בשיתוף פעולה מדהים של כל האנשים שנמצאים פה מסביב לשולחן.

דב חנין: באמת תודה לכם אנשי משרד הבריאות, אנשי החברה האזרחית, באמת כל הכבוד, אנשי משרד המשפטים.

דב חנין: אני מצטרף בתודה מיוחדת לשניכם, חבריי, אחיי גיבורי התהילה.

דב חנין: יהודה, אתה ברגע קריטי שמת את כובד משקלך ואמרת שלא תהיה קואליציה ולא תהיה ממשלה אם החוק הזה לא יעבור.

דב חנין: אם זה לא היה קורה לא היינו מתחילים בכלל בתהליך הזה.

יהודה גליק: הבחילות של תחילת ההיריון.

דב חנין: כל הכבוד לך.

דב חנין: איתן, אני מצטרף לכל מילה שיהודה אמר בעניין הזה.

דב חנין: אני אומר את זה בצורה הכי אובייקטיבית.

דב חנין: החוק הזה היה סופר מסובך.

דב חנין: המכשולים הפוליטיים והאחרים שעמדו בפניו היו ברגעים מסוימים בלתי אפשריים.

דב חנין: בתבונה באמת יוצאת דופן, עם הרבה סבלנות ועם רוח טובה ואופטימיות, שלא איבדת בשום שלב של התהליך, הובלת את התהליך הזה.

דב חנין: איתן, יש אנשים שיהיו חייבים לך את חייהם.

דב חנין: זה דבר מאוד מאוד משמעותי.

איתן כבל: אתה מרגש אותי, אני מוכרח לומר.

דב חנין: מאוד מאוד משמעותי.

דב חנין: אני חייב להגיד מילה אחת של ביקורת על ועדת הכנסת, שלא אפשרה את הדיון בנושא החדש, הלא חדש, ולשחרר לנו את הפלונטר הזה של הטעמים.

דב חנין: בעצם נאלצנו לוותר על זה כי פשוט ועדת הכנסת תקעה אותנו.

יהודה גליק: ונאלצנו לוותר גם על העיתונות הכתובה.

דב חנין: כפי שנאלצנו לוותר על עוד דברים לאורך הדרך.

דב חנין: אבל אני מקווה שבכנסת הבאה, מה שצריך יהיה לתקן יתוקן ואנחנו נעשה באמת באמת היסטוריה, היסטוריה אמיתית.

דב חנין: כל הכבוד ותודה רבה.

דב חנין: המון תודה לכל צוות הוועדה: לאה, איתי.

דב חנין: אין כמוכם.

איתן כבל: תודה.

עבד אל חכים חאג' יחיא: כבוד היושב-ראש, זה הצעת חוק שאנחנו הובלנו מהתחלה.

עבד אל חכים חאג' יחיא: אני אומר פה אולי מילת ביקורת קלה על משרד הבריאות, שהוא היה צריך להוביל מזמן דברים שנכנסו להצעת החוק הזאת.

עבד אל חכים חאג' יחיא: אני שמח שהם נכנסו לתוך הצעת החוק הזאת, אבל כאשר הצעת החוק באה במתכונת מסוימת – כעת היא כבר בהיקף גדול יותר וממצה יותר את התופעה הזו והיא תוקפת את הבעיות הקיימות.

יהודה גליק: אצלנו אומרים שלא מזכירים לבעל תשובה את עברו.

יהודה גליק: אנחנו שמחים שבסוף הם הצטרפו אלינו.

עבד אל חכים חאג' יחיא: הוסיפו להצעת החוק הזאת דברים שהייתה להם היכולת והסמכות יותר ממה שיש לנו, לא רק כחברי כנסת אלא חלק גדול מאיתנו הם חברי כנסת מן האופוזיציה.

עבד אל חכים חאג' יחיא: גם התרומה שלך, יהודה, בזה שהתעקשת והכרזת על מרד מסוים בזמנו, זה גם עזר.

עבד אל חכים חאג' יחיא: אבל יש דברים, למשל הבאתם את עניין מוצרי הטבק בטעמים.

עבד אל חכים חאג' יחיא: אני לא יודע מי מאיתנו ימשיך בקדנציה הבאה.

עבד אל חכים חאג' יחיא: אני כנראה אהיה פה לפי הנתונים כי פריימריז עברתי כבר והמקום שלי, אפשר להגיד, מובטח.

איתן כבל: חכה, בואו נראה אם תלכו ביחד.

עבד אל חכים חאג' יחיא: אנחנו נלך ביחד, אל תדאג.

עבד אל חכים חאג' יחיא: בכל מקרה אני אהיה פה, בעזרת השם.

עבד אל חכים חאג' יחיא: רציתי להגיד שהחוק הזה יתרום רבות לבריאות של האנשים.

עבד אל חכים חאג' יחיא: ייקח זמן לאוכלוסייה עד שתתחיל להתרגל לזה, כי יש סעיפים שהם לא רק פרסום, אבל בסופו של דבר יש דברים אחרים שצריך לתקן.

עבד אל חכים חאג' יחיא: בקדנציה הבאה תהיה עוד משימה ואני מקווה ששיתוף הפעולה עם משרד הבריאות ימשיך, לפחות בדברים שאתם יזמתם, בעניין מוצרי הטבק בטעמים וכן הלאה.

עבד אל חכים חאג' יחיא: אולי אזום את זה כהצעת חוק נוספת שתתקן ואז נקבל את התמיכה שלכם.

עבד אל חכים חאג' יחיא: בכל מקרה, אני מבקש לרשום, כי אני מקווה שזה יגיע למליאה, רשות דיבור.

עיסאווי פריג': בשם מרצ הוגשו בקשות לרשות דיבור?

איתן כבל: לרשות דיבור – לא.

איתן כבל: איתי, תרשום גם את מרצ, מי שירצה שם.

איתן כבל: עיסאווי פריג', ברגע זה אתה יכול לדבר רק בשם עצמך.

עיסאווי פריג': אגיש בקשה מסודרת עם חתימות.

איתן כבל: אין בעיה.

איתן כבל: אמרתי: ברגע זה.

איתן כבל: כאשר תגיש את הבקשה עם החתימות - - -

עיסאווי פריג': אני מבקש רשות דיבור בשם מרצ, ואגיש חתימות.

איתן כבל: אין שום בעיה, יקירי.

יואב בן צור: אדוני היושב-ראש, אני רוצה לנצל את ההזדמנות הזאת – תודה שנתת לי לדבר – לומר: לא הייתי שותף להצעת החוק ולא הייתי פה בדיונים אבל ברור לי שזה חוק מציל חיים.

יואב בן צור: כל הדברים הגדולים והטובים שעשית פה בוועדה במשך כל הקדנציה הזאת, האישיות שלך, ההתנהלות שלך, היכולת שלך באמת לחבר בין הדבקים ובסופו של דבר להביא לתוצאות הנכונות והטובות לעם ישראל כולו – לא תסולה בפז.

יואב בן צור: אני חושב שאתה אדם נדיר.

יואב בן צור: מותר לי להגיד מה שאני רוצה.

יואב בן צור: נכון?

יואב בן צור: אתה אדם נדיר.

יואב בן צור: אני אומר מקצת שבחו בפניו.

יואב בן צור: אתה פשוט אישיות יוצאת מן הכלל.

יואב בן צור: מפה אני קורא לכל מצביעי מפלגת העבודה: דעו שיש לכם פה אדם משכמו ומעלה ושלא תעזו להפסיד אותו בצמרת הגבוהה של מפלגת העבודה כי זה הסיכוי היחיד שלכם להצליח הלאה.

איתן כבל: תודה יקירי, תודה אחי.

לאה ורון: העוזר הזה רוצה לבקש רשות דיבור במליאה בשם חבר הכנסת איל בן ראובן.

שבי גטניו: אני מנכ"ל העמותה לדמוקרטיה מתקדמת.

שבי גטניו: קודם כול, ברכות.

יהודה גליק: הייתה פה תקלה, שלא הוציאו אותך היום ...

שבי גטניו: כל מערכה היא מלאכת כלים שלובים ולכל מערכה יש גם גנרל.

שבי גטניו: המערכה המוצלחת הזאת יש לה את כל הכלים השלובים שציינתם: יהודה, דב ואחרים שלא נמצאים פה, אבל הגנרל הוא איתן, שניהל פה מערכה שהיא באמת אחת הקשות.

שבי גטניו: לא סתם בחרנו את הדיונים בנושא של הטבק.

שבי גטניו: תודה לך שהתרת לנו במערכת היחסים שהתפתחה בחצי השנה האחרונה, שהתחילה בחשדנות לאור זאת שאנחנו בוגרי טראומת 13–14 שיצרה לנו פה הרבה חשדנות.

שבי גטניו: לאורך התהליך התרת לנו להעלות פה סוגיות שלא הסכמנו עליהן אבל העלינו אותן, ולא אנקוב בכולן פה, אבל אחת מהן היא הנוכחות של לוביסטים מטעם חברות הטבק.

איתן כבל: אני רוצה לומר לך: עד עכשיו אנחנו חלוקים בינינו.

איתן כבל: אין לי ספק שהנושא הזה יגיע לבג"ץ.

איתן כבל: יהודה, אתה יכול לעשות בפרצוף מה שאתה רוצה.

איתן כבל: מכיוון שמדובר פה בהרבה מאוד כסף ואנשים יעשו הכול להוציא את יומם.

איתן כבל: היה חשוב לי שהתהליך לא ייפול בו רבב.

איתן כבל: אם המנקה הייתה מבקשת לדבר – הייתי מאפשר לה.

יהודה גליק: אתה יודע כמה בדלי סיגריות היא מנקה?

איתן כבל: נכון.

איתן כבל: כדי לייצר את אותו מצב שבאמת אחד הנושאים שהתקיים בו דיון לפני ולפנים, לאורך, לרוחב ולעומק היה הדיון סביב העניין הזה.

איתן כבל: אף אחד לא יכול להגיד - - -

שבי גטניו: אני מסכים.

שבי גטניו: זה מלאכה באמת מטורפת.

שבי גטניו: איתן, לא סתם ביקשתי את זכות הדיבור כדי להחמיא לך.

שבי גטניו: מי שהיה רואה מה נעשה מאחורי הקלעים, מהחילוץ של החוק שטורפד בוועדת השרים לענייני חקיקה לפני הקריאה הראשונה, ואם נעבור על כל התלאות – אולי נחבר ביחד ספר להנחיות איך ומה, כי זה היה באמת מההתחלה ועד הסוף.

שבי גטניו: אני חושב שאפילו אתה לא שיערת שזה יהיה עד כדי כך עם התעשייה.

איתן כבל: אני מסכים.

איתן כבל: אני מספיק הגון כדי להודות בכך.

שבי גטניו: הצלחנו כולם ביחד.

שבי גטניו: אין מילים להודות, זו הייתה פשוט מלאכה מטורפת.

איתן כבל: תודה אדוני.

איתן כבל: כעת אנחנו רק בתודות.

איתן כבל: אם זה לא תודות ואתה רוצה לעסוק בדיון – שכח מזה.

חיים לנציצקי: גם תודות.

חיים לנציצקי: אני בעלים של חברת אייסמוק פלוס.

חיים לנציצקי: אני מדבר לא רק בשם עצמי, אני מדבר בשם 25 חברות שעוסקות בתחום האידוי בארץ.

חיים לנציצקי: כן אנחנו תומכים בהצעת החוק באופן כללי ואנחנו מודים ליושב-ראש הנכבד, מר איתן כבל, ולחברי הכנסת שעשו פה עבודה קשה מאוד לאורך תקופה ארוכה כדי להילחם נגד העישון.

חיים לנציצקי: אנחנו מעריכים את זה מאוד מאוד.

חיים לנציצקי: בכל זאת, אנחנו רוצים להעיר שתי הערות קטנות.

איתן כבל: לא אאפשר לך, אדוני.

איתן כבל: אני מתנצל.

איתן כבל: בכנסת הבאה תהיה בטוח שיהיה המשך לעניין הזה ותוכל להוציא שם את יומך.

חיים לנציצקי: אני מבין אותך, ואני מתכוון לומר שתי נקודות.

חיים לנציצקי: לא אזכיר את הנקודות אם לא אקבל אישור.

איתן כבל: לא אאפשר.

איתן כבל: אני מבקש.

איתן כבל: אני אומר לא.

איתן כבל: הדיון הסתיים, יקירי.

איתן כבל: תודה.

איתן כבל: אנחנו בדברי סיכום.

איתן כבל: במחילה, כך אומרים אצלנו בבית הכנסת.

נחמן שי: לא ידעתי שהגעתי לחתונה אבל אני שמח שזה רגע דרמטי מאוד.

נחמן שי: באמת העישון הוא תופעה - - -

דב חנין: זה לא חתונה.

דב חנין: זה לידה ומזל טוב.

נחמן שי: עברנו את החתונה כבר.

איתן כבל: זה לידה בחתונה.

נחמן שי: לידה שיוצאת בהצלחה.

נחמן שי: הייתי שותף ואני תומך לחלוטין בכל מאבק ציבורי וחוקי כדי להגביל את העישון, עד כדי איסור, אבל אנחנו יודעים שיש פה גם מערכה נגדית אז זה לא כל כך פשוט.

נחמן שי: אני חושב שזה משרת את האינטרסים של כמעט כל הגורמים שאני יכול לחשוב עליהם, ובראשם האינטרס הציבורי.

נחמן שי: כמה שפחות יעשנו אנשים – ייטב.

נחמן שי: אין לי בעניין הזה ספק.

נחמן שי: אני שמח שהצלחת ממש בשאריות כוחך, איתן, על קצה הזמן – כפי שאתה אוהב להגיד: בדקה ה-94 בזמן פציעות – לסגור את זה כדי שלא יפתחו את זה מחדש בכנסת הבאה או בהזדמנות אחרת.

נחמן שי: זה מאבק חשוב ממדרגה ראשונה ואני שמח מאוד.

איתן כבל: תודה.

איתן כבל: רק משפט, אל תיגע בשום דבר שבמחלוקת.

דן פרידמן: רק להגיד תודה.

דן פרידמן: אני עורך דין דן פרידמן, בשם חברת דובק.

דן פרידמן: אני רוצה להודות לוועדה, ליושב-ראש כבל, לחברי הכנסת חנין, גליק ולאחרים על שאפשרו לנו להגיד את עמדתנו, גם אם היא לא התקבלה.

דן פרידמן: באווירה שהייתה כאן, האווירה הלא פשוטה, זה לא דבר מובן מאליו.

דן פרידמן: זאת הייתה בעיניי דמוקרטיה בהתגלמותה, כך שמאפשרים לכל אחד, גם אם לא מסכימים עם דעתו, לומר את דעתו ושוקלים אותה, ושמתי לב שהדברים אכן נשקלו בכובד ראש ולא נתנו לנו את זכות הדיבור רק כדי להגיד שנתנו לנו.

דן פרידמן: שוב, גם אם עמדתנו לא תמיד התקבלה, אנחנו מודים לכם על שהתאפשר לנו הדבר.

איתן כבל: תודה.

מיכל גולדברג: אני ממשרד הבריאות.

מיכל גולדברג: אני רוצה להודות, אדוני היושב-ראש, בראש ובראשונה לך על הובלה של הצעת חוק כבירה, שבאמת תוביל כאן מהפכה משמעותית מאוד בהגנה על בריאות הציבור, לחברי הכנסת, לוועדה וליועץ המשפטי של הוועדה.

מיכל גולדברג: עשינו פה מהלך לא פשוט.

מיכל גולדברג: האתגר שלנו עכשיו יהיה ביישום של החוק.

איתן כבל: אני מודה לכם.

יהודה גליק: אולי רק משפט אחד למשרד הבריאות.

יהודה גליק: אני רוצה לומר, לאורך כל הדרך לא פעם ולא פעמיים קיבלתם ביקורת, חלקה במקום, אבל חלק גדול ממנה לא היה במקום והושמצתם לצערי ברגעים מסוימים.

יהודה גליק: מרגע שהחלטתם להצטרף לחוק הזה, הצטרפתם אליו במלוא המרץ, במלוא הכוח.

יהודה גליק: על כן תודה רבה לכם.

איתן כבל: תודה.

איתן כבל: הישיבה נעולה.